પૂજ્ય ગુરુદેવશ્રીએ ખૂબ ભાવવાહી ઉદગારો દ્વારા ભગવાન શ્રી કુંદકુંદાચાર્યદેવનું સ્મરણ કરતા કહ્યું કે : કુંદકુંદાચાર્ય અહીં ધ્યાન કરતાં હતાં. તેમના અંતરમાં ભગવાનના વિરહ લાગતા અહીંથી મહાવિદેહ ગયા ત્યાં સમવસરણમાં ભગવાનની વાણી સાંભળી ને પાછા આવીને આ સ્થળે શ્રી સમયસાર આદિ પરમાગમોની રચના કરી. અહીંથી જાણે કુંદકુંદાચાર્ય સાક્ષાત્ વિદેહક્ષેત્ર જઈ રહ્યા હોય એમ લાગે છે. અત્યારે આ પગલા રહી ગયા છે. વિગેરે ઉદ્‍ગારો સાંભળતા ભક્તો પોતાને ધન્યપણે અનુભવી રહ્યાં હતાં. પૂજ્ય ગુરુદેવશ્રી સાથે પોન્નુરગિરિની યાત્રા કરી રહેલા ભક્તોની ભીડ દેખીને અહા ! જાણે પૂજ્ય ગુરુદેવશ્રીના પગલે પગલે મુક્તિની વણઝાર ચાલી જતી હોય એમ લાગતું હતું. પ્રભુ ભક્તિ પછી ભગવાન શ્રી સીમંધરસ્વામીના દરબારમાં શ્રી કુંદકુંદદેવના સાક્ષાત્ દર્શન કરનાર તેમ જ શ્રી કુંદકુંદાચાર્યના પરમ ભક્ત પૂજ્ય ગુરુદેવશ્રીના કરકમળથી આચાર્યદેવના ચરણચિહ્નનો અભિષેક થયો હતો.